Title: ข้อบังคับมหาวิทยาลัยมหาสารคาม ว่าด้วย การเลือกกรรมการสภามหาวิทยาลัยประเภท ผู้แทนผู้บริหาร พ.ศ. 2538

ข้อบังคับมหาวิทยาลัยมหาสารคาม

ข้อบังคับมหาวิทยาลัยมหาสารคาม
ว่าด้วย
การเลือกกรรมการสภามหาวิทยาลัยประเภท
ผู้แทนผู้บริหาร พ.ศ. ๒๕๓๘[๑]

อาศัยอำนาจตามความในมาตรา ๑๒ วรรคสาม และ มาตรา ๑๔ (๒)
แห่งพระราชบัญญัติมหาวิทยาลัยมหาสารคาม พ.ศ. ๒๕๓๗ สภามหาวิทยาลัยมหาสารคามจึงออกข้อบังคับ
ว่าด้วยการเลือกกรรมการสภามหาวิทยาลัยประเภทผู้แทนผู้บริหาร
พ.ศ. ๒๕๓๘

ข้อ
๑  ข้อบังคับนี้เรียกว่า ข้อบังคับมหาวิทยาลัยมหาสารคาม
ว่าด้วยการเลือกกรรมการสภามหาวิทยาลัยประเภทผู้แทนผู้บริหาร พ.ศ. ๒๕๓๘

ข้อ
๒ 
ให้ใช้ข้อบังคับนี้ตั้งแต่วันถัดจากวันประกาศเป็นต้นไป

ข้อ
๓  ผู้บริหารที่มีสิทธิได้รับเลือกและมีสิทธิออกเสียงเลือกกรรมการสภามหาวิทยาลัยประเภทผู้แทนผู้บริหารได้แก่
รองอธิการบดี คณบดี ผู้อำนวยการสำนัก ผู้อำนวยการสถาบัน
และหัวหน้าหน่วยงานที่เรียกชื่ออย่างอื่น ซึ่งมีฐานะเทียบเท่าคณะ

ข้อ
๔  ให้อธิการบดีเป็นผู้เรียกประชุมผู้บริหาร
ตามข้อ ๓ เพื่อทำการเลือก
โดยแจ้งระเบียบวาระให้ทราบเป็นลายลักษณ์อักษรล่วงหน้าก่อนวันประชุมเป็นเวลาไม่น้อยกว่าเจ็ดวัน

ข้อ
๕  ในการประชุมตามข้อ ๔
ให้อธิการบดีเป็นประธาน
และจะต้องมีผู้เข้าร่วมประชุมไม่น้อยกว่าสามในสี่ของจำนวนผู้บริหารทั้งหมด จึงถือเป็นองค์ประชุม
ในการเรียกประชุม
ถ้ามีผู้เข้าประชุมไม่ครบองค์ประชุม
ให้อธิการบดีเรียกประชุมครั้งต่อไปภายในเจ็ดวัน
นับแต่วันเรียกประชุมครั้งก่อนและให้ถือการประชุมครั้งนี้เป็นองค์ประชุม

ข้อ
๖ 
การออกเสียงเลือกให้กระทำด้วยวิธีลงคะแนนลับด้วยการเขียนชื่อผู้เสนอรับเลือกลงในบัตรเลือกตามข้อ
๗

ข้อ
๗ 
ให้แบ่งกลุ่มผู้บริหารที่จะเสนอชื่อเข้ารับเลือกออกเป็น ๓ กลุ่ม คือ
กลุ่มรองอธิการบดี กลุ่มคณบดี และกลุ่มผู้อำนวยการ
หรือหัวหน้าหน่วยงานที่เทียบเท่าคณะโดยให้แต่ละกลุ่มเสนอชื่อผู้บริหารตามจำนวนดังนี้
๗.๑ กลุ่มรองอธิการบดี                                          ไม่เกินหนึ่งชื่อ
๗.๒ กลุ่มคณบดี                                                  ไม่เกินสี่ชื่อ
๗.๓ กลุ่มผู้อำนวยการสำนัก ผู้อำนวยการสถาบัน
และหัวหน้าหน่วยงานที่เรียกชื่อย่างอื่นที่
เทียบเท่าคณะ                                               ไม่เกินสามชื่อ

ข้อ ๘ 
ให้ผู้ที่ได้รับคะแนนเสียงสูงสุด ตามข้อ ๗.๑ หนึ่งคน ตามข้อ ๗.๒ สี่คน
และตามข้อ ๗.๓ สามคน
เป็นผู้ได้รับเลือกเป็นกรรมการสภามหาวิทยาลัยประเภทผู้แทนผู้บริหาร
ในกรณีที่มีผู้ได้รับคะแนนเสียงเท่ากันทำให้ไม่สามารถตัดสินได้ตามเกณฑ์ในวรรคต้น
ให้ทำการลงคะแนนเสียงเลือกอีกในรอบสองเฉพาะผู้ได้รับคะแนนเสียงเท่ากันนั้น
ถ้าในการลงคะแนนเสียงในรอบสองยังมีผู้ได้รับคะแนนเสียงเท่ากันอีกให้ดำเนินการตามวิธีการที่อธิการบดีวินิจฉัย

ข้อ ๙ 
ให้อธิการบดีประกาศผลการเลือกและนำเสนอต่อสภามหาวิทยาลัยเพื่อทราบ
การเป็นกรรมการสภามหาวิทยาลัย
เริ่มแต่วันที่อธิการบดีลงนามในประกาศผลการเลือกตั้ง

ข้อ ๑๐ 
ผู้บริหารอาจคัดค้านผลการเลือกภายในเจ็ดวัน
นับแต่วันประกาศผลการเลือกโดยทำเป็นหนังสือเสนอต่อนายกสภามหาวิทยาลัยเพื่อวินิจฉัย

ข้อ ๑๑ 
ในกรณีที่กรรมการสภามหาวิทยาลัยประเภทผู้แทนบริหารพ้นจากตำแหน่งก่อนวาระ
ให้มีการเลือกซ่อมเพื่อให้ได้จำนวนกรรมการสภามหาวิทยาลัยตามข้อ ๘ ภายในสามสิบวัน
เว้นแต่วาระของกรรมการที่พ้นจากตำแหน่งจะเหลือน้อยกว่าหกสิบวัน

ข้อ ๑๒ 
การตีความตามข้อบังคับนี้
หรือการดำเนินการอื่นใดที่ไม่มีระบุไว้ในข้อบังคับนี้ให้อยู่ในวินิจฉัยของอธิการบดี

ข้อ ๑๓ 
ให้อธิการบดีเป็นผู้รักษาการตามข้อบังคับนี้

ประกาศ
ณ วันที่ ๒๐ มีนาคม พ.ศ. ๒๕๓๘
ถวิล  ไพรสณฑ์
รัฐมนตรีว่าการทบวงมหาวิทยาลัย
นายกสภามหาวิทยาลัยมหาสารคาม

[๑] ราชกิจจานุเบกษา
เล่ม ๑๑๒/ตอนพิเศษ ๑๒ ง/หน้า ๑๘/๒๐ เมษายน ๒๕๓๘